Pressemeddelelse

**Ørestad:**

**Arkitektgruppen og Nrep afslutter stort karrebyggeri i Ørestad Syd**

**I dag er der rejsegilde på Nordhuset, som er sidste ejendom i et stort karrebyggeri i Ørestad Syd. Nordhuset består af 125 lejeboliger og opføres i et joint venture mellem NREP og Arkitektgruppen. Det er Arkitektgruppen, der har udviklet hele karreen med knap 500 boliger, hvor opførelsen af de første begyndte i 2010.**

I dag afholder Arkitektgruppen og Nrep rejsegilde på Nordhuset, som står færdig i juli 2018. Nordhuset er på 12.403 m2 og får 125 lejeboliger samt 710 m2 erhverv. De fleste af lejlighederne med en storslået udsigt over fælleden, så langt øjet rækker. Desuden er der et stort fælles lokale på 115 m2 til ejendommens beboere. Årstidernes Arkitekter har tegnet ejendommen, og Ingeniørfirmaet Henry Jensen er rådgivende ingeniør på byggeriet. Projektet er en del af det omfattende samarbejde, der er mellem NREP og Arkitektgruppen.

”Nordhuset er et flot punktum på kareen i Ørestad Syd, hvor vi har arbejdet kontinuerligt siden 2010. Vi har mange store projekter i Køge, Odense, Horsens og ikke mindst på Amager, hvor vi er meget aktive i udviklingen af København, men dette er samlet set det største projekt i Arkitektgruppens historie, og jeg er meget stolt over det færdige resultat, hvor der er skabt god sammenhæng mellem ejer-, leje- og almene boliger,” siger Robin Feddern, adm. direktør i Arkitektgruppen.

Karrebyggeriet ligger i Ørestad Syd med 8-tallet på den ene side og Amager Fælled på den anden. Karreen består af i alt 5 etageejendomme samt 36 rækkehuse; Stepperne, som var det første byggeri, der blev sat i gang tilbage i 2010. Samlet set er der opført cirka 50.000 m2 fordelt på 479 boliger og dertil ligeledes erhverv. Blandt aftagerne på ejendommene er det almene boligselskab AAB, ejendomsselskabet Balder, NREP samt private boligkøbere. Derudover er der blevet opført et parkeringshus i midten af Hesteskoen som totalentreprise for By og Havn. Her er der 294 parkeringspladser, og oven på parkeringshuset er der anlagt et fælles gårdmiljø for alle karreens beboere. Det er arkitektfirmaet Vandkunsten, der har lavet planen for karren.

I forlængelse af rejsegildet afholdes der om aftenen et arrangement for hele kareens beboere, hvor Arkitektgruppen byder på lidt mad og drikke i det nye gårdrum. Beboerne har været meget forstående og positivt indstillede overfor byggearbejdet gennem årene, og det vil man fra Arkitektgruppens side gerne kvittere for.

**For yderligere information**

* Kontakt: Robin Feddern, adm. direktør i Arkitektgruppen, på 21 64 54 22
* Kontakt: Jakob Flymer, NREP tlf. 41 40 03 46 / Rasmus Nørgaard, partner i NREP, tlf. 28 93 38 95
* Besøg: [www.nrep.com](http://www.nrep.com)
* Besøg: [www.arkitektgruppen.dk](http://www.arkitektgruppen.dk)

**Fakta om NREP:**

NREP blev stiftet i 2005 og er i dag en ledende kapitalforvalter inden for fast ejendom i Norden. Selskabet har siden starten gennemført mere end 200 ejendomsopkøb samt udviklingsprojekter i Norden og forvalter i dag aktiver for cirka DKK 25 milliarder. Selskabet har kontorer i Danmark, Norge, Sverige og Finland.

**Fakta om Arkitektgruppen:**  
   
Arkitektgruppen blev etableret i 1986, og siden er der sket en del. Udgangspunktet er dog det samme: at skabe attraktive bolig- og erhvervsbyggerier, som afleveres til den aftalte tid, pris og kvalitet. Og altid med omtanke for investorerne, nærmiljøet og de mennesker der skal bo og arbejde i bygningerne. I dag er Arkitektgruppen en af de vigtigste aktører i branchen med over 6.000 boliger bag sig. Og CVR-nummeret er i øvrigt stadig det samme som før finanskrisen. Soliditet og kontinuitet er nemlig nøgleord. Det handler om, at vi ikke bare er en boligfabrik, men en virksomhed, der skaber plads. Hjem, der er bygget til mennesker og skabt med omtanke. Og af en kvalitet, der kan tåle livet.